62024TO0392_RES
Cás T-392/24
Raf VerbekeagusElias Vlerick
v
Parlaimint na hEorpaagusComhairle an Aontais Eorpaigh,
Ordú na Cúirte Ginearálta (an Séú Dlísheomra) an 26 Samhain 2024
(Caingean le haghaidh neamhniú – Rialachán (AE) 2024/1263 – Rialachán (AE) 2024/1264 – Treoir (AE) 2024/1265 – Gníomh reachtach – Gníomhartha a bhfuil bearta cur chun feidhme ag baint leo – Easpa cúram díreach – Do-ghlacthacht fhollasach – Iarraidh ar ‘idirphlé bunreachtúil’ Cour constitutionnelle (Cúirt Bhunreachtúil na Beilge) – Easpa dlínse fhollasach)
Caingean le haghaidh neamhniú – Daoine nádúrtha nó dlítheanacha – Coincheap an ghnímh rialúcháin de réir bhrí an cheathrú mír d’Airteagal 263 CFAE – Gach gníomh a bhfuil raon feidhme ginearálta aige cé is moite de ghníomhartha reachtacha – Rialacháin 2024/1263 agus 2024/1264 – Rialacháin arna nglacadh i gcomhréir leis an ngnáthnós imeachta reachtach agus an nós imeachta reachtach speisialta faoi seach – Eisiamh
(An ceathrú mír d’Airteagal 263 CFAE, Airteagal 289(1) go (3) CFAE, Rialachán 2024/1263 ó Pharlaimint na hEorpa agus ón gComhairle; Rialachán 2024/1264 ón gComhairle)
(féach míreanna 8-12)
Caingean le haghaidh neamhniú – Daoine nádúrtha agus dlítheanacha – Gníomhartha is dá gcúram go díreach agus go leithleach – Cúram díreach – Critéir – Éifeachtaí díreacha dlíthiúla ceangailteacha ar staid dhlíthiúil an iarratasóra – Easpa – Do-ghlacthacht fhollasach
(An ceathrú mír d’Airteagal 263 CFAE; Rialachán 2024/1263 ó Pharlaimint na hEorpa agus ón gComhairle, Airteagal 1(1) agus (2); Rialachán 2024/1264 ón gComhairle; Treoir 2024/1265 ón gComhairle; aithris 8)
(féach míreanna 17-25, 27-29)
Résumé
Agus caingean le haghaidh neamhniú á éisteacht agus á cinneadh aici, caingean a dhíbheann sí toisc í a bheith do-ghlactha go follasach, soiléiríonn an Chúirt Ghinearálta locus standi gnáthiarratasóirí chun caingean den sórt sin a thionscnamh, de bhun an cheathrú mír d’Airteagal 263 CFAE, i gcoinne ghníomhartha dlí an Aontais Eorpaigh nach bhfuil dírithe orthu agus, go sonrach, an coinníoll maidir le cúram díreach.
Tugadh an chaingean sin i gcoinne Rialacháin 2024/1263 (
1
) agus 2024/1264 (
2
) agus i gcoinne Threoir 2024/1265 (
3
) (le chéile, ‘na gníomhartha atá faoi chonspóid’), lena bhféachtar le creat rialachais eacnamaíoch an Aontais Eorpaigh a athchóiriú i bhfianaise chuspóirí an smachta bhuiséadaigh agus inbhuanaitheacht fhiachais na mBallstát.
Mar mhalairt air sin, d’iarr na hiarratasóirí ar an gCúirt Ghinearálta dul i mbun ‘idirphlé bunreachtúil’ le Cúirt Bhunreachtúil na Beilge maidir le cur chun feidhme na ngníomhartha atá faoi chonspóid ag údaráis na Beilge, agus dhiúltaigh an Chúirt Ghinearálta don iarraidh sin mar gheall ar a easpa dlínse fhollasach.
Measúnú na Cúirte Ginearálta
Mar réamhphointe, meabhraíonn an Chúirt Ghinearálta go ndéantar idirdhealú sa cheathrú mír d’Airteagal 263 CFAE idir trí chás ina bhféadfar a dhearbhú go bhfuil caingean le haghaidh neamhniú arna tionscnamh ag duine nádúrtha nó dlítheanach inghlactha, eadhon, caingean i gcoinne gníomh atá dírithe ar an duine sin nó atá dá chúram go díreach agus go leithleach nó, i gcás gníomh rialúcháin, más rud é go bhfuil an gníomh sin dá gcúram go díreach agus nach bhfuil bearta cur chun feidhme ag gabháil leis.
Ar dtús, tugann an Chúirt Ghinearálta dá haire, ós rud é nach iad na hiarratasóirí na daoine ar a ndíríodh na gníomhartha atá faoi chonspóid, nach bhfuil seasamh acu faoin gcéad chás dá dtagraítear.
Ina dhiaidh sin, maidir leis an tríú cás a scrúdaíonn sí ag an tús, sonraíonn an Chúirt Ghinearálta nach n-áirítear leis an bhfrása ‘gníomh rialúcháin’ gníomhartha reachtacha, eadhon gníomhartha arna nglacadh i gcomhréir leis na nósanna imeachta ar a dtugtar an ‘gnáthnós imeachta reachtach’ agus an ‘nós imeachta reachtach speisialta’ (
4
).
I ndáil leis sin, tugann sí dá haire, ar an gcéad dul síos, gur glacadh Rialacháin 2024/1263 agus 2024/1264 i gcomhréir le nósanna imeachta reachtacha, an gnáthnós imeachta reachtach agus an nós imeachta reachtach speisialta, faoi seach agus, dá bhrí sin, nach gníomhartha rialúcháin iad agus, ar an dara dul síos, go bhfuil gá le bearta cur chun feidhme de réir bhrí an cheathrú mír d’Airteagal 263 CFAE chun go mbeidh éifeachtaí dlíthiúla ag Treoir 2024/1265 i leith na n-iarratasóirí, eadhon bearta náisiúnta trasuite ar féidir athbhreithniú breithiúnach a dhéanamh orthu os comhair na gcúirteanna náisiúnta.
Tagann an Chúirt Ghinearálta ar an gconclúid nach bhfuil seasamh ag na hiarratasóirí chun caingean a thabhairt i gcoinne na ngníomhartha atá faoi chonspóid faoin tríú cás dá dtagraítear sa cheathrú mír d’Airteagal 263 CFAE.
Ar deireadh, maidir leis an dara cás dá dtagraítear san Airteagal sin, cuireann an Chúirt Ghinearálta in iúl nach féidir a dhearbhú go bhfuil an chéad chuntar éilimh lena n-iarrtar na gníomhartha atá faoi chonspóid a chur ar neamhní inghlactha ach amháin a mhéid a bhaineann na gníomhartha atá faoi chonspóid go díreach agus go leithleach leis na hiarratasóirí.
I ndáil leis sin, cuireann an Chúirt in iúl, chun go mbeidh an gníomh a thugtar an chaingean ina choinne de chúram díreach don ghnáthiarratasóir, nach mór dhá choinníoll charnacha a chomhlíonadh. Ar an gcéad dul síos, ní mór éifeachtaí díreacha a bheith ag an mbeart atá faoi chonspóid ar a staid dhlíthiúil agus, ar an dara dul síos, níor cheart go bhfágfadh sé aon discréid do na daoine ar a ndíríodh é dá chur chun feidhme.
Maidir leis an gcéad choinníoll sin, de réir cásdlí socair, tá an chaingean le haghaidh neamhniú dá bhforáiltear in Airteagal 263 CFAE ann i ndáil leis na forálacha uile arna nglacadh ag na hinstitiúidí, is cuma cén fhoirm ina bhfuil siad, a bhfuil sé d’aidhm acu éifeachtaí dlíthiúla ceangailteacha a bheith acu. Chun a chinneadh an mbeidh na héifeachtaí sin ag gníomh agus, dá bhrí sin, an féidir leis a bheith ina ábhar d’imeachtaí den sórt sin, ba cheart breathnú ar shubstaint an ghnímh sin agus measúnú a dhéanamh ar na héifeachtaí sin i bhfianaise critéir oibiachtúla, amhail inneachar an ghnímh sin, agus, i gcás inarb iomchuí, an comhthéacs inar glacadh an gníomh sin á chur san áireamh chomh maith le cumhachtaí na hinstitiúide is údar dó. Dá bhrí sin, ní féidir inniúlacht an ghnímh chun éifeachtaí a bheith aige ar staid dhlíthiúil duine nádúrtha nó dhlítheanaigh a mheas i bhfianaise an fhíorais amháin gur i bhfoirm treorach atá an gníomh sin.
Sa chás seo, tugann an Chúirt Ghinearálta dá haire go bhfuil feidhm ag na gníomhartha atá faoi chonspóid atá beartaithe chun creat rialachais eacnamaíoch an Aontais a athchóiriú, i bhfianaise chuspóirí an smachta bhuiséadaigh agus inbhuanaitheacht fiachais na mBallstát maidir leis na Ballstáit, a mhéid a dhéantar foráil leo maidir le creat dá rialachas eacnamaíoch, lena n-áirítear rialacha maidir le pleananna fioscacha agus struchtúracha náisiúnta, an nós imeachta um easnamh iomarcach na mBallstát a bhfuil an t-airgeadra aonair glactha acu agus creataí buiséadacha na mBallstát chun easnaimh rialtais iomarcacha a sheachaint.
Dá bhrí sin, ní féidir leis na gníomhartha atá faoi chonspóid éifeachtaí ceangailteacha a bheith acu go díreach ar staid dhlíthiúil na n-iarratasóirí féin. Thairis sin, deimhnítear an chonclúid sin le héilimh na n-iarratasóirí san iarratas, ós rud é nach sainaithníonn siad aon fhoráil shonrach de na gníomhartha atá faoi chonspóid a d’fhéadfadh difear a dhéanamh dá staid dhlíthiúil ná aon éifeacht dhlíthiúil nithiúil ar a staid dhlíthiúil. Go sonrach, ní féidir le héifeachtaí líomhainte na ngníomhartha atá faoi chonspóid maidir le bainistiú agus cearta eintitis phoiblí, amhail Cathair Gent (an Bheilg), a bheith ina n-éifeachtaí díreacha ar a staid dhlíthiúil.
Tagann an Chúirt Ghinearálta ar an gconclúid, ós rud é nach gcomhlíontar an coinníoll maidir le cúram díreach, nach bhfuil seasamh ag na hiarratasóirí chun caingean a thionscnamh chun na gníomhartha atá faoi chonspóid a chur ar neamhní faoin dara cás dá dtagraítear sa cheathrú mír d’Airteagal 263 CFAE.
Dá thoradh sin, diúltaíonn an Chúirt Ghinearálta don chéad chuntar éilimh de chuid na n-iarratasóirí toisc é a bheith do-ghlactha go follasach, a mhéid nach féidir leis na hiarratasóirí a seasamh chun caingean a thionscnamh chun na gníomhartha atá faoi chonspóid a chur ar neamhní a bhunú ar aon cheann de na cásanna dá dtagraítear sa cheathrú mír d’Airteagal 263 CFAE.
(
1
)	Rialachán (AE) 2024/1263 ó Pharlaimint na hEorpa agus ón gComhairle an 29 Aibreán 2024 maidir le beartais eacnamaíocha a chomhordú go héifeachtach agus maidir le faireachas buiséadach iltaobhach agus lena n-aisghairtear Rialachán (CE) Uimh. 1466/97 ón gComhairle (IO L, 2024/1263).
(
2
)	Rialachán (AE) 2024/1264 ón gComhairle an 29 Aibreán 2024 lena leasaítear Rialachán (CE) Uimh. 1467/97 maidir le dlús a chur le cur chun feidhme an nós imeachta um easnamh iomarcach agus soiléiriú a dhéanamh air (IO L, 2024/1264).
(
3
)	Treoir (AE) 2024/1265 ón gComhairle an 29 Aibreán 2024 lena leasaítear Treoir 2011/85/AE maidir le ceanglais le haghaidh chreataí buiséadacha na mBallstát (IO L, 2024/1265)
(
4
)	De bhun Airteagal 289(1) agus (3) CFAE.